পাবনা, ১০ জুলাই (শীর্ষ নিউজ ডটকম): পাবনার পাকশীতে ট্রাক চাপায় দুই বোন নিহত হওয়ার ঘটনায় বিক্ষুব্ধ জনতার সঙ্গে পুলিশের ধাওয়া-পাল্টা ধাওয়ায় এসআই আশরাফুল ইসলামসহ অন্তত ৪০ জন আহত হয়েছে। আজ রোববার বেলা ১১টার দিকে সড়ক অবরোধ করে বিক্ষুব্ধ জনতার যানবাহন ভাঙচুরে পুলিশ বাধা দিলে এ ধাওয়া-পাল্টা ধাওয়ার ঘটনা ঘটে। আহতদের মধ্যে ২ পুলিশ সদস্য রয়েছে। পরবর্তীতে দুপুরে জেলা প্রশাসক মোস্তাফিজুর রহমান ও পুলিশ সুপার জাহাঙ্গীর হোসেন মাতুব্বর ঘটনাস্থলে গিয়ে দুই বোন নিহত হওয়ার ঘটনায়  সুষ্ঠু বিচারের আশ্বাস দিলে বিক্ষুব্ধ জনতা সড়ক অবরোধ তুলে নেয়ায় পরিস্থিতি স্বাভাবিক হয়। ঘাতক ট্রাকের চালক ও হেলপারকে পুলিশ আটক করেছে।  পুলিশ ও স্থানীয় সূত্র জানায়, বেলা ১১টার দিকে পাবনার ঈশ্বরদীর নতুনহাট গোল চত্বর মোড়ে কুষ্টিয়াগামী একটি মালবাহী ট্রাকের (যশোর-ট-১১-২২২৫) চাপায় আপন দুই বোন আরিফা ও দিপার মৃত্যু হয়। নিহত আরিফা এইচএসসি পরীক্ষার্থী ও দিপা ৯ম শ্রেণীর ছাত্রী। এ ঘটনার পর বিক্ষুব্ধ জনতা পাকশী-দাশুড়িয়া মহাসড়ক ৩ ঘণ্টা অবরোধ করে রাখে। এতে সকল প্রকার যানবাহন চলাচল বন্ধ হয়ে যায়। বিক্ষুব্ধ জনতা পুলিশের  সামনেই ঘাতক ট্রাকটিতে ভাঙচুর চালিয়ে আগুন ধরিয়ে দেয়। এছাড়া তারা একটি প্রাইভেট কারও ভাঙচুর করে। এ সময় পুলিশের সঙ্গে জনতার দফায় দফায় ধাওয়া-পাল্টা ধাওয়ার ঘটনা ঘটে। এক পর্যায়ে পুলিশ ব্যাপক লাঠিচার্জ করে। ধাওয়া-পাল্টা ধাওয়ার সময় ঈশ্বরদী থানার সাব-ইন্সপেক্টর আশরাফুল ইসলাম, টিএস আই সাইদুর রহমান, একজন কনস্টেবল, স্থানীয় সাংবাদিকসহ ৪০ জন আহত হয়।  ঈশ্বরদী থানার ভারপ্রাপ্ত কর্মকর্তা কাজী হানিফুল ইসলাম জানান, এ ঘটনায় মামলা দায়ের প্রক্রিয়াধীন রয়েছে। আটককৃত ট্রাক চালক ও হেলপার বর্তমানে থানা হাজতে রয়েছে বলে ওসি জানান।  (শীর্ষ নিউজ ডটকম/প্রতিনিধি/মাবি/সস/১৮.৩৪ঘ.)